朗奴列根

朗奴列根，又列根，係第40任美國總統，任期由1981年到1989年。原本從事娛樂事業。

列根本身係個主持人，曾經報導過球賽，又做過真人騷主持，重拍過電視劇同電影。到1966年佢開始投身政壇。嗰年佢當選咗加州州長，一做就做咗兩任，到1975年為止。1980年佢打敗當時嘅卡特，當選美國總統。

列根出咗名演講一流，傳媒形容佢係「偉大嘅溝通者」。佢曾經有句話俾人視為經典：「政府唔係解決問題嘅最佳途徑，政府本身先至係問題所在。」佢認為國家好多問題，往往都係政府一手造成，所以佢喺任內，將稅率降低咗25%，又降低利率，撤銷咗好多擾民嘅管制，使到美國經濟喺1982年開始有所起色。列根做總統影響咗1980年代美國嘅文化同科技，因此1980年代又被稱為「列根時代」。

好多人都話列根係美國搞冧蘇聯嘅主要人物，因為佢曾經喺演講入面話過「要將蘇聯送入歷史嘅煙灰缸」。但係歷史學家睇法並唔一致，一啲人認同；但一啲人就認為蘇聯其後解體，只係咁啱得咁巧。喺列根兩屆任期完咗之後，佢個副手老布殊坐正咗總統位。

列根老年有老人癡呆症，喺2004年6月5號因病去世，終年93歲。

美國總統